和張簿南坡
作者：虞儔
朝代：宋

paragraphs: 春風吹水生碧鱗，南坡花事日日新。
水流花出人間去，應有桃源迷路人。
四圍山色染黛綠，夾道柳絲摇麴塵。
碧桃和露真含笑，海棠過雨猶橫陳。
蜜脾未滿蜂子閙，麥穗欲齊媒雉馴。
滿堂金玉空爲爾，不博斑衣膝下春。
我今家居奉慈母，長年直欲齊大椿。
每當淑景恣遊覽，白藤肩輿敷錦茵。
華髮映花更蕭爽，朱顔得酒能精神。
授柑政類潘騎省，舉觴敢望周伯仁。
仙家日月雖不老，人生行樂須及辰。
張侯故是名家子，萬里碧雲看致身。
朅來吾縣鸞栖棘，少年得祿說及親。
洛濱侍從追前躅，喜君有此與我均。
花間不用錦步障，鶑蝶近前君勿嗔。
雙缾姑餉千日壽，待戒園夫休厭頻。